Eksodus 39 – Die tabernakel is gereed vir die teenwoordigheid van die Here – Bybelskool
Written by Chris van Wyk on Mar 28, 2017 . Posted in Eksodus.
Die voltooiing van die tabernakel – Eks. 39:32-43
Uiteindelik was al die werk vir die tabernakel, die tent van ontmoeting, klaar. Die skrywer doen moeite om met die voltooiing van alles wat gemaak is, te beklemtoon dat alles gemaak is presies net soos die Here vir Moses beveel het.
Die vakmanne het waarskynlik op verskillende plekke in die kamp gewerk aan al die toebehore. Met die voltooiing van die grootse projek het dit hulle dit vir Moses gebring vir inspeksie. Dit het die volgende dinge ingesluit:
die tabernakel met al sy toebehore, die kramme, die rame, die dwarslatte, die style met hulle voetstukke;
die verskillende tentseile en bedekkings;
die voorhangsel, die ark met die getuienis, die draaghoute, die deksel;
die tafel vir die offerbrood met sy draaghoute en al sy toebehore, en die offerbrood;
die kandelaar (menora) met sy ry lampe en toebehore en olie vir die lampe;
die wierookaltaar (goue altaar), die salfolie, die geurige wierook en die afskorting vir die tentdeur;
die bronsaltaar met al sy toebehore, die bronstraliewerk waaraan die draaghoute vas was, die waskom met sy voetstuk;
die gordyne van die voorhof, hulle style met hulle voetstukke, die afskorting vir die deur van die voorhof met sy toue en penne (brons);
en al die ander toebehore vir die diens in die tabernakel;
die geborduurde klere om in die heiligdom mee te dien, die gewyde klere vir die priester Aäron en vir sy seuns om daarin as priesters diens te doen.
Moses was tevrede dat die vakmanne en almal wat meegewerk het met die weeg van die onderskeie tentdoeke, bedekkings en klere, alles gemaak het net soos die Here hom beveel het. Hy het al die werk geïnspekteer en die vakmanne gelukgewens en bedank.
Die tabernakel was gereed vir die teenwoordigheid van die Here om sy intrek te neem. Die afwagting was groot.